Όπως είπαμε, στον πυρήνα της συνοδευτικής επιστολής βρίσκεται η επιχειρηματολογία μας υπέρ της υποψηφιότητάς μας. Σε αυτή την επιχειρηματολογία, σημαντικό ρόλο παίζει το να αναδείξουμε την αξία που μπορούμε να φέρουμε στην επιχείρηση, αξιοποιώντας τα προσόντα μας. Για να το επιτύχουμε, δίνουμε προσοχή τόσο στα στοιχεία που θα αναφέρουμε όσο και στη διατύπωσή τους, κρατώντας πάντα κατά νου ότι θα πρέπει να είμαστε σαφείς και να αποπνέουμε αυτοπεποίθηση, χωρίς να υπερβάλουμε ούτε ως προς το ύφος μας ούτε ως προς την έκταση της επιστολής. Η συνοδευτική επιστολή, από τα στοιχεία του αποστολέα στην αρχή έως την υπογραφή του στο τέλος, θα πρέπει άλλωστε να περιορίζεται πάντα σε μία σελίδα. Προσωπικά χαρακτηριστικά Ποια είναι αυτά τα, επιθυμητά για τη θέση, χαρακτηριστικά που σας διακρίνουν και ταυτόχρονα μπορούν να σας κάνουν να ξεχωρίσετε από τους υπόλοιπους υποψήφιους; Όποια και αν είναι, όχι απλώς δεν θα πρέπει να λείπουν από τη συνοδευτική επιστολή σας, αλλά θα πρέπει και να αναδεικνύονται με τον καλύτερο τρόπο. Έχοντας αντλήσει λέξεις-κλειδιά από την αγγελία, πιθανώς έχετε εντάξει στο βιογραφικό σας προσωπικές ποιότητες και κοινωνικές δεξιότητες, όπως τις επικοινωνιακές σας ικανότητες, την προσαρμοστικότητά σας, το ομαδικό σας πνεύμα ή την ικανότητα να εργάζεστε υπό πίεση. Και πολύ καλά έχετε κάνει, καθώς είναι στοιχεία που ο/η recruiter επιθυμεί να δει. Το πιθανότερο, όμως, είναι ότι αυτά τα χαρακτηριστικά διακρίνουν και άλλους υποψήφιους. Το κρίσιμο για τη συνοδευτική επιστολή σας είναι να επιλέξετε 2-3 δυνατά σας στοιχεία που ναι μεν είναι σχετικά με τη θέση για την οποία αιτείστε, αλλά ταυτόχρονα σας διαφοροποιούν από τους υπόλοιπους και ενισχύουν την αξία σας. Για παράδειγμα, αν είστε πωλητής/πωλήτρια, χρειάζεται να έχετε ανεπτυγμένες επικοινωνιακές ικανότητες. Πόσο λιγότερο εντυπωσιακό είναι το να γράψετε αυτό, όμως, από το να πείτε: «Χάρη στην υψηλή μου αντίληψη, στην ικανότητα να ψυχολογώ τον συνομιλητή μου και στη διαπραγματευτική μου δεινότητα υπερέβαινα κάθε χρόνο τους στόχους που έθετε η εταιρεία»; Κατ’ αυτόν τον τρόπο συνδέετε, μάλιστα, τις ικανότητές σας με μετρήσιμα αποτελέσματα. Είναι σημαντικό, τέλος, τα στοιχεία να εντάσσονται σε ολοκληρωμένες προτάσεις και να μην απαριθμούνται σε μορφή λίστας, η οποία δεν έχει θέση στις συνοδευτικές επιστολές. Γνώσεις και δεξιότητες Όποια αναφορά κάνετε στο εκπαιδευτικό σας υπόβαθρο ή στις τεχνικές δεξιότητές σας στη συνοδευτική επιστολή πρέπει να είναι σοφά επιλεγμένη, έτσι ώστε να μη δαπανήσετε τον περιορισμένο χώρο της σε πράγματα που ο/η recruiter θα διαβάσει ούτως ή άλλως στο βιογραφικό σας. Από αυτό το είδος των στοιχείων, πιο χρήσιμο είναι να αναφερθείτε σε κάποιο πρόσφατο σεμινάριο ή εκπαιδευτικό πρόγραμμα που ολοκληρώσατε, το οποίο σας προσέφερε βαθύτερη γνώση επί του αντικειμένου, ή στην εξειδίκευσή σας σε συγκεκριμένες πτυχές ή τεχνικά θέματα του επαγγέλματός σας. Αυτό, βεβαίως, υπό την προϋπόθεση ότι έχουν άμεση σχέση και συνάφεια με τη θέση που διεκδικείτε και την εταιρεία στην οποία στοχεύετε να δουλέψετε. Επαγγελματική εμπειρία Δεδομένου ότι, για όσους την έχουν, η επαγγελματική εμπειρία αποτελεί κεντρική ενότητα του βιογραφικού, δεν χρειάζεται να την αναλύσετε ή να την περιγράψετε βήμα-βήμα και στη συνοδευτική σας επιστολή. Ωστόσο, είναι σημαντικό να κάνετε μία σύντομη αναφορά στην προϋπηρεσία σας, για να δει εξαρχής ο/η recruiter ότι έχετε εμπειρία. Εκθέστε, με 2-3 προτάσεις, πώς αυτή η εμπειρία σάς έχει δώσει πολύτιμα εφόδια, τα οποία θα αξιοποιήσετε για να προσδώσετε αξία στην επόμενη εταιρεία όπου θα εργαστείτε. Αξίζει να αναφέρετε επιτυχίες ή επιτεύγματά σας ή ακόμα και κάποιο απαιτητικό project το οποίο βγάλατε εις πέρας. Αν είστε φοιτητές ή νέοι υποψήφιοι και σας λείπει η επαγγελματική εμπειρία, μπορείτε αντίστοιχα να αξιοποιήσετε τα εφόδια που σας έδωσε η πρακτική σας άσκηση ή η εθελοντική σας εργασία σε κάποιον φορέα. Και στη μία και στην άλλη περίπτωση, η εμπειρία που θα τονίσετε στη συνοδευτική σας επιστολή θα πρέπει να έχει συνάφεια με τη θέση που διεκδικείτε και να ενισχύει το προφίλ σας ως κατάλληλου υποψήφιου / υποψήφιας.